ƏӨЖ (УДК) 930:929

**А.М**. **Уразбаева**– *т.ғ.к., доцент*, *Әл-Фараби атындағы қазақ ұлттық университеті,*

**З.Б.Бейсекеева** –*Тарих, археология жəне этнология факультетіні -1 курс магистрі,*

*Әл-Фараби атындағы қазақ ұлттық университеті, Алматы, Қазақстан*

**ӘЛИХАНТАНУ ҚАЗАҚ ИНТЕЛЛИГЕНЦИЯСЫНЫҢ ТАРИХЫН ЗЕРТТЕУДІҢ БАҒЫТЫ**

Автор аталған мақалада ұлт зиялысы, Алаш көсемі Әлихан Бөкейханға қатысты зерттеу еңбектеріне талдау жасай отырып, әлихантану негіздерін қарастыруға талпыныс жасайды. Әлихан Бөкейхан мен оның дәуіріне қатысты зерттеу еңбектерін хронологиялық тұрғыдан қарастырады. Соның ішінде әлихантану негізін қалаушылардың еңбектерін басшылыққа ала отырып, Әлихан Бөкейханның қазақ тарихындағы рөлін ашып көрсетеді.

**Түйін сөздер**: революция, Алаш қозғалысы, патша үкіметі, ұлтшылдық, әкімшіл-әміршіл жүйе, әлихантану.

ΧІΧ ғасыр мен ΧΧ ғасырдың тоғысында бұған дейін Ресей империясының толық отарына айналып, нәтижесінде ұлттық рухы мен мемлекеттілігінен айырылған туған елінің саяси, рухани және экономикалық негізін жаңаша дамыту қажеттілігін түсінген ұлтжанды қазақтың зиялы қауымы қалыптасты. Зиялылардың қазақ қоғамы үшін атқарған қызметі, халық мүддесі үшін көтерген жүгі қашан да ауыр болып келді. Халық бұқарасы әр кезеңде өзінің зиялы оқыған азаматтарына үлкен үміт артып, басына қиын-қыстау күн туған уақытта арқа тұтты. Ал зиялылар халқының жарқын болашағы үшін аянып қалған жоқ. Ұлттық мүддені қорғаған қазақ интелегенциясының саны аз болғанына қарамастан, олар өз кезегінде халықтың саяси санасының қалыптасуында үлкен рөл атқарды. Бірақ, тоталитарлық жүйеге қызмет еткен идеология ұзақ жылдар бойы қазақ зиялыларының өмірі мен шығармашылық қызметтерін ұлтшылдық ретінде бағалап, олардың еңбектері мен саяси идеяларын оқып-зерделеуге, мәндерін танып-білуге тиым салып отырды.

Солардың көш басында қазақ баспасөзінің бетінде өзін «қыр баласы» деп таныстырған, ал зиялылар тобы «ұлт көсемі» деп білген, қазақтың болашағы үшін қызмет еткен, мұң-мұқтажын ескеріп «тірі болсам, қазаққа қызмет қылмай қоймаймын» деп қайрат танытқан Әлихан Бөкейханды ерекше атап көрсетеміз. Әлихан Бөкейханның туғанына үстіміздегі жылы 150 жыл толды. Ұлт көсемінің мерейтойы Юнеско шеңберінің көлемінде кең аталып өтіп, «Бүкіләлемдік дара тұлға» атына ие болды. Ал Әлихан Нұрмұхамедұлы Бөкейхан (1870-1937) – көрнекті қоғам және мемлекет қайраткері, ғұлама ғалым, ұлт азаттық жолындағы қозғалыстардың теориялық негізін салушы әрі көсемі, қазақтың тұңғыш саяси партиясын ұйымдастырушы және Алашорда үкіметінің төрағасы ретінде баршамызға танымал тарихи тұлға.

Еліміз егемендік алып, жеке шаңырақ құрған тұстан бастап-ақ өткен тарихымыз бен бүгінімізге, оның ішінде ұлттық идеяны қалыптастырушы ұлт көсемдері мен олардың қызметіне жаңаша тұрғыдан баға беру жұмыстары басталып кеткен болатын. Өз кезегінде патшалық билік пен жаңа қалыптаса бастаған ұлт зиялылары арасындағы өзара келіспеушіліктер қазақ қоғамындағы ресми билікке қарсы тұрған саяси оппозицияның қалыптасуымен аяқталды. Сондай-ақ олар ұлттық мемлекеттік дербестік және тәуелсіздік идеясын жаңа сапада қайтадан көтере білді. Ұлттық саяси сананың қалыптасуы мен ұлт көсемдерінің тарихындағы бұл кезеңнің, яғни ХХ ғасырдың алғашқы ширегінің тарихының ерекшілігі: саясат сахнасына ұлт тағдырын, заман ағымын уақыт сұранысына лайық теориялық дәрежеде қорыта алған, сондай-ақ онымен шектелмей ұлт өмірін жаңа талапқа сай мазмұнда қайта құруға ынталы да жігерлі саяси күштің келуімен сипатталды.

Олардың алдынғы қатарында қазақ жұртшылығына танымал тұлға, өз еркіндігі үшін күрес жолында мәңгі өлмейтін терең із қалдырған қайраткер Әлихан Нұрмұхамедұлы болды. Ә. Бөкейхан мен оның серіктері өмір сүрген дәуірде қазақ қоғамы алдында тұрған ең өзекті мәселе – ұлттық теңдік және саяси бостандық еді. Алайда қазақ елінің ғасырлар бойы мыңдаған асыл азаматтары басын тіккен биік арманы – ұлттық мемлекеттікті қалпына келтіру ісі Алаш қозғалысы, Алашорда үкіметімен және кейіннен жаппай атылып-асылып кеткен ұлт зиялыларымен оның көшбасында тұрған Ә. Бөкейхан сынды тұлғалармен бірге тарих қойнауында, тоталитарлық өктемдік пен империялық зомбылықтың шаңына көміліп қала берді.

Десек те, еліміз тәуелсіздігін жариялап, соған орай төл тарихымыз бен туғана ана тілімізді жаңғыртуға жол ашылғандығын жоғарыда айтылды. Қазақ тарихы мен әдебиетінде, оның ішінде қазақ елінің тәуелсіздігі үшін күрескен қазақ ұлттық саяси элитасының ішінде Әлихан Бөкейханның өмірі мен қоғамдық-саяси және ғылыми-ағартушылық қызметін танып білу, олардан үлгі-өнеге алу негізге алынды. Әлихан Бөкейханға қатысты зерттеулер мен пікірлер кеңес өкіметі жылдарындағы тарихи-партиялық тарихнамадан-ақ бастау алған болатын. Бұл мәселелерге қатысты алғашқы тұжырымдар партияның идеологиялық және саяси қағидаларын басшылыққа алды, соған икемделіп жазылды. Олардың алғашқысы «Жизнь национальностей» басылымының апталық шығарылымындағы 1920 жылғы қарашаның 25-дегі санындағы С. Сейфулиннің “Манап Шамиль” деген бүркеншек атпен “Қазақ интеллигенциясы туралы” атты мақаласы [1] болды. Автор 1905 жылдан бастап, әсіресе 1912 жылдан кейінгі кезеңде, қазақ зиялыларының арасында ұлттық теңдік пен азаттық туралы пікірлері таратыла бастағанын айта келіп, жас қазақ интеллигенциясына дем беруші басшылары Ә. Бөкейхан, А. Байтұрсынов және М. Дулатов болғандығын айтады. Алайда өзінің сан қырлы қоғамдық және шығармашылық қызметін социализм мен коммунизм идеяларымен тығыз байланыстырған Сәкен Сейфуллин аталған мақаласында ұлт зиялылары құрған Алаш партиясы мен Алашорда қозғалысына өз деңгейінде баға бере алмаған еді. Десек те С. Сейфуллин бұл ойларын 1927 жылғы Қызылорда қаласында жарық көрген “Тар жол, тайғақ кешу” деп аталатын тарихи-публицистикалық еңбегінде тереңдете, нақтыландыра түсті [2].

Ал ХХ ғасырдың 20-30 жылдарының екінші жартысындағы тарихи еңбектерде Қазақстанда орныға бастаған саяси науқаншылдық пен сталиншілдіктің нақты көрінісі бейнеленген еді [3-4]. Бұл еңбектерде Алаш зиялысы Ә.Бөкейхан мен Алашорда үкіметіне қатысты объективті баға берілмеген болатын. Көп уақыт өтпестен Алаш пен Алашорда тақырыбына қалам тарту іс жүзінде тоқтатылды да, Алаш қозғалысын жан-жақты зерттеуге ресми түрде тиым салынды. Соған орай өткен ғасырдың 80-ші жылдарының соңына дейін 20-30 жылдардағы қазақ зиялыларының қоғамдық-саяси, ғылыми қызметіне қатысты арнайы зерттеу еңбектері жазылмады және оны жүргізуге әкімшіл-әміршіл жүйеде мүмкіндік берілмеді. Тек қазақ зиялыларының қоғамдық-саяси қызметі мен шығармашылық мұраларын зерттеу жұмыстарындағы жаңа кезең бүкіл Кеңестер Одағын қамтыған қайта құру процесіне орай, 80 жылдардың соңына қарай орын алды. Түрлі баспасөз беттерінде біртіндеп ұлт зиялыларының қызметі мен саяси көзқарастарына қатысты пікірлер білдіріле бастады.

Десек те, тәуелсіздік алғаннан кейінгі кезеңде Отан тарихына қатысты, оның ішінде Ә. Бөкейхан бастаған Алаш зиялыларының өмірі мен қызметіне жаңаша теориялық-методологиялық өзгерді. Мәселен, академик М.Қ. Қозыбаев [5-6] өз еңбектерінде алғашқылардың бірі болып Алаш зиялыларының ХХ ғасыр басындағы қызметіне баға беріп, олардың қазақ тарихы мен тарихнамасында алатын рөлінің ерекшелігін нақтылап берді.

Қазақстан тәуелсіздік алғаннан кейінгі тұста тарихымыздың атаулы мәселесін зерттеуге бет бұрған тарихшы-ғалым, академик М.Қозыбаев 1992 жылы Алаш зиялылары мен Қазақстан тарихының басқа да өзекті мәселелеріне арналған "Ақтандақтар ақиқаты" атты еңбегін жарыққа шығарды. Аталған еңбектің "Тарихтың ащы сабағы" дейтін тақырыпшасы Алаш зиялылары мен олардың қызметіне мәселелерге арналған. Академиктің тұжырымына орай, И.Сталин кезіндегі жеке басқа табынушылық идеологиясының әсерінен тарихшылар "Алашорда" қозғалысын арнайы зерттеген емес, Ресейдегі үш төңкеріс кезіндегі қазақ зиялыларының Алаш қозғалысына саяси топталуы кеңес үкіметіне қарсы контрреволюциялық ұйым ретінде беріліп, оларға "ұлтшыл пиғылдағы зиялылар" дейтін айдар тағылды. М.Қозыбаевтың тұжырымында, "Алаш" - қазақ халқының ежелгі атауы. Ендеше, Алаш қозғалысы — ұлт-азаттық қозғалысы. Осылайша М.Қозыбаев "Алаш" қозғалысын ұлт-азаттық қозғалысқа теңей отырып, қазақ сахарасындағы ұлт-азаттық қозғалыс тек таза пролетарлық қозғалыс болуы мүмкін еместігін, бұл қозғалыс ежелден шындалып келе жатқан буржуазиялық демократияға бет алған қозғалыс болғандығын, Ресейдегі ақпан буржуазиялық-демократиялық төңкерісінен кейін қазақ даласыңда ұлт-азаттық қозғалысының туын жоғары ұстаған Әлихан Бөкейхан сынды көсемі бар зиялы қауымның саяси аренаға көтерілгенін жазады [6,16-17бб].

Осы тұста М.Қозыбаев орыс либералдық интеллигенциясынан Ә. Бөкейхан бастаған қазақ зиялыларының мынадай айырмашылықтары бар екендігін атайды: біріншіден, олар - патшалық Ресей бұратана деп кемсіткен халықтың зиялылары; екіншіден, олардың құрамында іскерлік өндіріске араласқан өндірісшілер мен финансистер болған жоқ. Зерттеушінің пікірінше, Алашордашылар — өздерін басқа ұлттан артық жаралғанбыз деп санаған неміс ұлтшылдары сияқты ұлтшылдар емес, өз ұлтын отарлық езгіден құтқаруға тырысқан ұлтшылдар, батыс пен шығыс мәдениетінің өкілдері еді, орыстың патша өкіметіне наразы либералды топтарының моралін, көзқарасын, тіпті кадеттердің доктринасын қабылдаған зиялылар болатын деп нақтылап береді[6,17-18 бб]. Жалпы академиктің "Тарихтың ащы сабағы" атты мақаласының осы бөлігін XX ғасырдың алғашқы ширегінде Қазақ мемлекеттігін жаңғырту жолында күрес жүргізген "Алаш" қозғалысына арналған Қазақстанның тәуелсіздік алу қарсаңында жазылған алғашқы зерттеу ретінде қабылдауға болады және аталған еңбекте Әлихан Бөкейхан сынды тұлға туралы да жағымды пікірлер кездеседі.

Ал академик, Қазақстан Республикасы Ұлттық Ғылым Академиясының мүше-корреспонденті К.Нұрпейісовтің «Алаш һәм Алашорда» [7] еңбегінде Алаш зиялылары, оның ішінде Әлихан Бөкейханның осы қозғалыстағы орны мен қоғамдық-саяси қызметіне нақты баға берді. Сондай-ақ ғалым еңбектерінде Кеңес өкіметі кезінде 60 жылдам астам уақыт зерттеуге тыйым салынған Алаш қозғалысы мен Алашорда үкіметі тарихының деректемелік негіздер, ұлттық демократиялық Алаш партиясының дүниеге келуі мен оның бағдарламалық мақсат-міндеттері, Алаш автономиясының іс-әрекеті, Алашорда үкіметінің төрағасы Ә.Бөкейханның қызметі жан-жақты тың мұрағат деректері арқылы талдау жасалды.

Қазақ мемлекеттігін жаңғырту жолында күрес жүргізген Алаш қозғалысы туралы жазылған бұл іргелі зерттеуде К.Нүрпейісов Алаш қозғалысының бірнеше құрамдас бөлімдерден тұратынын, оның күрделі ұғым екендігін, бұл ұғымға біріншіден, саяси партия ретіндегі Алаш партиясы екендігін, екіншіден, мемлекеттік құрылым түріндегі Алаш автономиясы, үшіншіден, осы автономияны (Алаш атты қазақтың мемлекеттігін) басқаруға тиісті болған Алаштың ордасы (Алашорда үкіметі) кіретіндігін нақтылап береді.

Монографиялық зерттеуінде Кеңес Нүрпейісұлы 1917 жылғы төңкеріске дейінгі қазақ интеллигенциясының қатарында ақсүйек, бай-шонжар әулеттерінен шыққандар да, орта дәулетті отбасы өкілдері де, қарапайым шаруалардың балалары да болғандығын, осылардың Ә.Бөкейхан, А.Байтұрсынов, М.Дулатов бастаған бөлігі "Қазақ" газетін шығарып, соның төңірегіне топтасып, кейін Алаш партиясының ұйтқысы болғандығын, ал М.Сералин бастаған екінші бөлігінің "Айқап" журналының төңірегіне топтасқандығын атап өтеді. XX ғасырдың бас кезінен қазақ зиялыларының арасында қалыптаса бастаған буржуазиялық-демократиялық көзқарастар мынадай жалпы ұлттық міндеттерді: ұлттық тең құқылық, халықтың мәдениетін көтеру, оқу-ағарту ісін жетілдіру, әйел теңдігш қамтамасыз ету, көшпелілерді отырықшыландыру сияқты мақсаттарды іске асыруға итермелегендігін жазады [7,36-37].

Алғашқыда Алаш қозғалысы басшыларының қазақтарға автономия бере ме деген үмітпен Уақытша өкіметке қолдау көрсеткендігін, кейіннен 1917 жылдың шілдесінде үміт үзілгеннен кейін, осы айдың 21-26 жүлдызында қазақтардың бірінші съезінің шақырылып, онда Ә.Бөкейханның сынысымен "демократиялық, федеративтік және парламенттік Россия республикасының қрамыңдағы" қазақтың ұлттық-территориялық автономиясын құру туралы қаулы қабылданғандығын және қазақтың саяси партиясының "Алаш" деген атаумен құрылғандығын, 1917 жылдың 5-13 желтоқсанында Орынбор қаласында өткен екінші бүкілқазақтық съезде қазақ-қырғыз ұлттық Автономиясын құруға шешім қабылдап, бұл автономияның "Алаш" деп аталатындығы туралы, Уақытша ұлттық Кеңес құрылып, оның аты "Алашорда", Алашорданың уақытша тұрағы Семей қаласы болсын деген шешімнің қабылданғандығын, осылайша Алашорда үкіметінің 137 жыл мемлекеттілігінен айырылған қазақ халқының өз мемлекеттігін қайта жаңғырту жолындағы алғашқы қадамдарын жасағандығын К.Нүрпейісов мұрағаттық құжаттарға, алғашқы қазақ зиялыларының еңбектеріне, сол кезендегі қазақ тілді баспасөз деректеріне сүйене отырып жазады. Жалпы автор Әлихан Бөкейхан сынды көшбасшының қызметіне ерекше баға береді[8].

Ал Әлихан Бөкейханның өмірі мен қызметін талдауда белгілі бір бағыт қалыптастырған зертеуші ғалым М.Қ.Қойгелдиев болды. Үлкен ізденіс арқылы Мәмбет Құлжабайыұлы Әлихан Бөкейханның шығармашылығы ең маңызды мәселе екенің бірден аңғарды. Ғалымның зерттеу еңбектерінде мұрағат деректеріне негізделе отырып, Әлихан Бөкейханның толық өмір жолы мен ұстанған бағыты, Алаш қозғалысы өкілдерінің қоғамдық-саяси қызметі нақты, жан-жақты баяндалған. Мәселен, Мәмбет Қойгелдиев: «Егер Латын Америкасы үшін Симон Боливар қандай болса, Әлихан Бөкейхан қазақ үшін сондай тұлға. Егер Ататүрік қандай болса, Әлихан қазақ үшін сондай. Егер Махатма Ганди Үндістан үшін қандай болса, Әлихан қазақ үшін сондай тұлға», деп өте жоғары баға берген.  М.Қойгелдиевтің «Алаш қозғалысы» атты монографиясында «1905-1916 ж.ж. ұлт зиялыларының соның ішінде Әлихан Бөкейханның қоғамдық саяси қызметі», «Алаш партиясы мен Алашорда үкіметінің құрылуы» бойынша тарауларға бөлініп қарастырылған [9-16]. Сонымен қатар автор өз еңбектерінде «Қазақ» газеті мен басқа да сол тұстағы баспасөз беттерінде жарық көрген еңбектер негізінде ұлт зиялыларына қатысты жаңаша, нақты тұжырымдар жасайды. Мәмбет Құлжабайұлы бастауында тұрған әлихантану бағытындағы іргелі зерттеулер еліміздің болашағында кеңінен қаралатынына сеніммен қараймыз.

Белгілі ғалым, тарихшы, Т.Омарбеков өз еңбектерінде ХХ ғасырдағы Қазақстан тарихының қайшылықты кезеңдеріне жан-жақты талдау жасап, әкімшіл-әміршіл жүйенің күштеу саясатын аша отырып, Алаш қайраткерлері мен оның ішінде Ә.Бөкейханның қоғамдық қызметтеріне баға береді[17-21]. Мәселен, Т.Омарбековтің «ХХ ғасырдағы Қазақстан тарихының өзекті мәселелері» [22] атты еңбегінде Алаш қозғалысы қайраткерлерінің қатал тағдыры жайлы баяндай отырып, олардың артында қалдырған шығармашылық мұраларының қазақ тарихы үшін құнды да маңызды еңбектер екендігін бағамдайды. Әсіресе ғалым «Қазақстан тарихына және тарихнамасына ұлттық көзқарас» [23] атты еңбегінде Ә.Бөкейханның 1916 жылғы көтеріліс пен қазақ елінің мемлекеттік автономия алу мәселесіне қатысты тарихи көзқарастарына жан-жақты талдау жасап береді.

Ал деректанушы ғалым т.ғ.д. Қ. Атабаевтың «Қазақ баспасөзі Қазақстан тарихының дерек көзі (1870-1918)» атты ғылыми зерттеу жұмысында ХІХ ғасырдың соңы мен ХХ ғасырлдың басындағы Қазақстан тарихының жазба дерек көздерінің бірі – қазақ баспасөзінің пайда болуы, қалыптасуы, дамуы және деректердің ерекшеліктері туралы мәселе көтере отырып, баспасөзге деректанулық талдау жасаудың тәсілдері мен жолдарын ұсынған. Сонымен бірге бұл монографиясында ғалым Ә.Бөкейханның «Қазақ» газетіндегі мақалаларына жан-жақты талдау жасайды[24-25].

Сонымен бірге соңғы жылдары жарық көрген Махат Данагүлдің «Қазақстанның қоғамдық саяси өмірінде «оңшылдыққа» және ұлтшылдыққа айыптау: тарихы және салдарлары /1925-1933жж/ атты [26] зерттеу жұмысында қазақ зиялыларының «ұлтшылдар», «жікшілдер», «оңшылдар» ретінде негізсіз айыпталғандарын, олардың бірі Ә.Бөкейханның екендігін баса көрсетеді. Ал «Қазақ зиялыларының қасіреті» еңбегінде автор «Ұлтшылдыққа» айыптаудағы басты мақсат-идеология саласында – тоталитаризмді орнықтыру, басқаруды жаппай әміршіл-әкімшілдік жүйеге көшіру, «ұлтшыл жіктерді, құпия зиянкестік ұйымдарды» әшкерлеу сияқты желеулермен ұлттық идеологияның тамырына балта шабу, халықтың еркіндігін басып-жаншу саясаты жүргізіу еді [26, -128-б] деп қорытынды жасайды. Сонымен бірге Д.Махат өзінің «Баспасөз: Сталиншілдіктің Қазақстанда орнығуы (1925-1956 жж.)» атты [27] көлемді монографиясында «Қазақстандағы ұлт және ұлтаралық қатынастар: баспасөзде дәйектелуі» деген бесінші тарауында Алаш қайраткерлерінің негізсіз айыпталғандығын жан-жақты қарастыра отырып, ХХ ғасырдың басында ұлт тілінде шыға бастаған биресми «Қазақ» газеті бетінде жарық көрген Ә.Бөкейханның мақалаларына талдау жасап береді[28].

Әлихан Бөкейхан қазақ қоғамының алдында тұрған сан алуан міндеттерді шешу қажеттігін терең түсінген қайраткер және сол жолда аянбай қызмет етті. Оған оның саналы ғұмырында атқарған жұмыстары негіз бола алады және қайраткер осы жолда, яғни әкімшіл-әміршіл жүйенің құрбанына айналды. Қорыта айтқанда Алаш тарихына, Алаш қозғалысына биыл 100 жыл толып отыр. Осы орайда Қазақстан тарихында ерекше орын алатын Алаш зиялылары мен Алаш қозғалысына және ұлт көсемі болған Ә.Бөкейханның өмірі мен қызметіне әліде баға беру қажет. Бұл Әлихантану бағытының ауқымын толықтай бермек.

*1 О киргизкой интеллигенции // Жизнь национальностей. – 1920.-25 ноябрь. Мына еңбектен алынды: Нұрпейісов К. Алаш һәм Алашорда. – Алматы: Ататек, 1995.-256б.  
 2 Сейфуллин С. Тар жол, тайғақ кешу.- Алматы: Жазушы, 1978.-195-б  
 3 Брайнин С., Шафиро Ш. Очерки по истории Алаш-Орды. Алма-Ата-Москва. Казгосиздат. 1935.*

*4 Богачов А.К. Алаш-Орда. Краткий исторический очерк о национально-буржуазном движении в Казахстане периода 1917-1919гг. – Кзыл-Орда, 1927.  
 5 Қозыбаев М.К. История и современность. – Алматы: 1991. — 280 с  
 6 Қозыбаев М. Ақтаңдақтар ақиқаты. – Алматы: Қазақ университеті, 1992. — 272-б.  
 7 Нұрпейісов К. Алаш һәм Алашорда. – Алматы: Ататек, 1995. – 256-б  
 8 Нұрпейісов К.Н. 60 жыл айтылмаған ақиқат //Азия.1993 желтоқсан.№52. 4-5-б.  
 9 Қойгелдиев М.Қ. Қазақ демократиялық интеллигенциясының 1905-1917 жж. қоғамдық-саяси қызметі. Докторлық дис. авторефераты. – Алматы:1994.-27-б  
 10 Қойгелдиев М.Алаш өткен жол //Ақиқат.1994.№241-46-б.  
 11 Қойгелдиев М., Омарбеков Т. Тарих тағылымы не дейді? – Алматы: Ана тілі, 1993. — 208 б*

*12 Қойгелдиев М. Отаршылдыққа қарсы күрес кезеңдері // Қазақ тарихы. 1993. № 1. 20-25-бб*

*13 Қойгелдиев М. Алаш қозғалысы. – Алматы: Санат, 1995.- 368-б  
 14 Қойгелдиев М. Саяси элита және ұлт мүддесі // Қаз МУ Хабаршысы. Тарих сериясы. 1998. № 10. 3-7 бб*

*15 Қойгелдиев М. Ұлттық саяси элита. Қызметі мен тағдыры (ХҮІІІ- ХХ ғғ.). – Алматы: Жалын, 2004. — 157-б*

*16 ҚойгелдиевМ. «Алашты»бұғаудан қашан босатамыз//Арай. -1990. 10-қыркүйек.  
 17 Омарбеков Т.Қос төңкеріс және Алаш қозғалысы //Ақиқат.-1992.-№2.-52-59-б  
 18 Омарбеков Т.О. Алаш қозғалысы: Аңыз бен ақиқат. //Егеменді Қазақстан.1995.-10-маусым.  
 19 Омарбеков Т. Голощекиннің төңірегі: ол туралы не білеміз? // Ақиқат. 1995. № 9. 31-37-бб*

*20 Омарбеков Т. «Оңшыл ағымға» қарсы күрес: мәні және қорытындылары // Ақиқат. 1995. № 11. 26-30-бб*

*21 Омарбеков Т. 20-30 жылдардағы Қазақстан қасіреті. – Алматы: Санат, 1998.  
 22 Омарбеков Т. ХХ ғасырдағы Қазақстан тарихының өзекті мәселелері. — Алматы: ҚАЗақпарат, 2001.- 404 –б*

*23 Омарбеков Т. Қазақстан тарихына және тарихнамасына ұлттық көзқарас. -Алматы.2004.-388-б  
 24 Атабаев Қ. Қазақ баспасөзі Қазақстан тарихының дерек көзі (1870 -1918 жж.). –Алматы.: Қазақ университеті, 2000. -332-б*

*25 Атабаев Қ. Ә. Бөкейхановтың деректанушылық көзқарастары // Қазақ тарихы. – 1999. - №1. -23-27-бб*

*26 Махат Д. Қазақ зиялыларының қасіреті. –Алматы: Сөздік-Словарь, 2001. – 304 б.*

*27 Махат Д. Баспасөз:сталиншілдіктің Қазақстанда орнығуы (1925-1956 ж.). –Астана, 2007.–332-393 б.*

*28 Бөкейханов Ә. Таңдамалы (избранное) / Гл. ред. Р. Нургалиев. – Алматы: Қазақ энциклопедиясы, 1995. – 478 с.*

**Резюме**

**Уразбаева А.М –** к.и.н.доцент КазНу им.аль-Фараби

**Бейсекеева З.Н. -** магистр истории, археологии и этнологии, КазНу имени аль-Фараби, Алматы, Казахстан,

Akzhamal.urazbayeva@kaznu.kz; zapi2183@gmail.com

**Алихановедение-направление исследования истории казахской интеллигенции**

В данной статье автор анализирует труды исследователей, касающие жизни и деятельности  выдающего представителя казахской интеллигенции, Алихана Бөкейханова, а также пытается показать основы направления алихановедения. Автор рассматривает исследования с хронологического аспекта. Руководствуясь трудами основателей алихановедения, автор показывает роль Алихана Бокейхана в казахской истории.

**Ключевые слова:** революция, движение Алаш, царьское правительство, национализм, командно-административная система, алихановедение.

**Summary**

Ph.D. Associate Professor KazNU im.al-Farabi **Urazbayeva.A.M,**

Master of History, Archaeology and Ethnology. **Beisekeyeva Z.N.** KazNU im.al-Farabi , Almaty,

Kazakhstan. E-mail: Akzhamal.urazbayeva@kaznu.kz; [zapi2183@gmail.com](mailto:zapi2183@gmail.com)

**The studying A.Bokeyhanov’s works and life is the direction in the study of the history of the Kazakh intelligentsia**

In this article the author analyzes the works of researchers related to the our nation's intellectual, the leader of Alash Alikhan Bokeyhanov and try to uncover the tendency in studying Alikhanov's works and life.  The works will be considered (studied) in chronological point of view on Alikhan Bokeyhan. Guided by the works of the founders of the direction "The studying  Bokeykhanov's works and life" and determine the role of Alikhan Bokeyhan in Kazakh history.

**Keywords:** Revolution, the Alash  movement, government of tsar, nationalism,-administrative system, alihanovedenie.